Stóð nokkra metra frá snjóflóðinu : „ Eins og í hamfarabíómynd “ Steinunn Guðný Einarsdóttir , íbúi á Flateyri , sá bílinn sinn veltast á hvolf út um gluggann þegar snjóflóðið hrifsaði hann með sér . Steinunn Guðný lýsir atburðum næturinnar á Flateyri en segir áfallið vera gríðarlegt . Fréttablaðið / Samsett mynd Miðvikudagur 15. janúar 2020 Auglýsing Annað snjóflóðið sem féll á Flateyri í nótt lenti örfáum metrum frá heimili Steinunnar Guðnýjar Einarsdóttur sem lýsir því að það að hafi verið eins og í verstu hamfarabíómynd að horfa yfir svæðið . „ Ég er fædd og uppalin hérna og þetta minnti óneitanlega mikið á hvernig þetta var árið 95 , “ segir Steinunn í samtali við Fréttablaðið . Hús Steinunnar og fjölskyldu hennar er staðsett við endann á sjóflóðavarnargörðunum á Flateyri og var Steinunn stödd á efri hæð hússins þegar hún heyrir skyndilega högg og bresti . „ Það fyrsta sem mér datt í hug var að maðurinn minn hefði keyrt á bílskúrshurðina og væri kominn að sækja eitthvað . “ Eiginmaður Steinunnar er björgunarsveitarmaður og hafði farið í útkall þegar fyrra snjóflóðið skall á . Bíllinn á hvolfi nokkrum metrum frá glugganum Steinunn var upptekin við að skiptast á upplýsingum við lögreglu og fjölskyldumeðlimi þegar seinna snjóflóðið féll . „ Þegar ég lít út um gluggann sé ég bílinn okkar á hvolfi nokkrum metrum frá mér . “ Snjóflóðið hafði hrifsað þrjá bíla með sér og gjörbreytt landslaginu sem blasti við henni . „ Ég hljóp strax niður og tek son minn og færi hann frá útvegg yfir í annað herbergi . “ Óviss um næstu skref leit Steinunn aftur út um gluggann og áttar sig á því að húsið á móti hafði lent undir snjóflóðinu . „ Ég tek eftir að nágrannakona mín er búin að opna gluggann og er að koma börnunum sínum út . “ Rúðurnar voru brotnar í húsinu og hluti þess var á kafi . „ Þau komu öll yfir til mín , hún og yngri börnin hennar en eldri dóttir hennar sat ennþá föst inni í húsinu . “ Höfnin á Flateyri lenti illa í snjóflóðinu . Horfði á manninn sinn grafa stúlkuna upp Eiginmaður Steinunnar kom á björgunarsleða nokkrum sekúndum síðar . „ Svo komu þeir hver á fætur öðrum og voru ótrúlega snöggir að byrja að moka . “ Steinunn þakkar skjótum viðbrögðum björgunarfólks fyrir að stúlkan hafi bjargast og segir litlu hafa munað að verr hafi farið . Stúlkan var föst undir flóðinu í um hálftíma og var flutt um borð í varðskipið Þór , þar sem hlúð var að henni og hún flutt á sjúkrahúsið á Ísafirði . Steinunn segir það hafa tekið á að horfa á eiginmann sinn grafa stúlkuna úr húsinu en minningar frá snjóflóðinu árið 1995 vöknuðu fljótt . „ Á svona litlum stöðum eru þetta allt vinir og ættingjar og flestir voru að endurupplifa ástandið sem var hérna ´ 95. “ Líkt og þá fóru allir sem gátu að aðstoða við björgunaraðgerðir . „ Þetta hefði geta farið mjög illa ef björgunarsveitin hefði ekki verið svona snögg . Það getur kostað mannslíf að flóð komist yfir varnargarðana . “ Ekki sé víst hvort mikið hafi sloppið yfir varnirnar . „ En það var nóg . “ Höfnin þurrkuð út Fjölskyldunni var gert að yfirgefa húsið laust eftir miðnætti og færðu þau sig yfir til foreldra Steinunnar sem eru staðsett neðar í Eyrinni . Brunavarnarkerfið í bát fjölskyldunnar hafði farið í gang við fyrra flóðið og höfðu þau strax gert ráð fyrir að snjóflóðið hafi náð niður á bryggju . „ Ég frétti að allt væri farið úr höfninni og að höfnin og bátarnir þar hafi bara verið þurrkuð út . “ Hún fór því með föður sínum niður á bryggjuna í nótt til að kanna ástandið . „ Það var bara eins og í verstu hamfarabíómynd að horfa yfir höfnina . Það var allt farið . “ Bátar í höfninni á Flateyri urðu fyrir miklu tjóni . Það versta við snjóflóðið hafi þó ekki verið eignatjónið heldur áfallið eða tilfinningatjónið eins og Steinunn kýs að kalla það . „ Það er vond tilfinning að upplifa að maður sé ekki hundrað prósent öruggur . “ Falsöryggi hafi einkennt gærdaginn þrátt fyrir viðvaranir . „ Ég var alveg virkilega kát yfir öllum þessum snjó hérna í gær og hafði engar áhyggjur á að eitthvað gæti gerst . “ Þegar fjölskyldubíllinn lenti nokkrum metrum frá staðnum sem Steinunn var á í húsinu hafi öryggistilfinningin snúist upp í andstæðu sína . „ Þá var maður nú aldeilis minntur á að maður væri ekki öruggur . “ Munu vinna úr þessu líkt og árið 1995 Rússíbani næturinnar hafði mikil áhrif á alla fjölskyldumeðlimi og segir Steinunn fjögurra ára son sinn hafa verið hvekktan yfir því að vera hent út í storminn í nótt . „ Núna tökum við bara einn dag í einu en blessunarlega eru allir heilir og svo verðum við bara að taka því sem tekur við næst . “ Samhugur ríki innan bæjarins og þrátt fyrir áfall séu allir þakklátir fyrir að ekki fór verr . „ Við unnum úr þessu 95 og við munum gera það aftur , en ef það er eitthvað sem þarf að laga þá vill maður auðvitað að það verði lagað . “